Karsten Hønge (SF), 2025-05-27:
Jeg tror virkelig, at det er vigtigt, at vi på mange niveauer holder gang i dialogen med Taiwan og ikke lader os tryne af kommunistpartiet i Fastlandskina.
Ja, de bliver arrige i Beijing, når Taiwan optræder som det land, de nu engang er med deres 23 millioner indbyggere på et areal på størrelse med Jylland og Fyn tilsammen.
Men vi skal jo huske, at Taiwan ligger i toptimålinger, når det kommer til demokrati, og at Fastlandskina ligger i den anden ende.
Xi Jinping er jo helt åben om sin ambition om at indlemme Taiwan, for som han siger til det her spørgsmål, skal det ikke sendes videre fra generation til generation.
Han har ovenikøbet sat en deadline, som i øvrigt er et lidt uhyggeligt ord i den her forbindelse, om, at Kina skal være klar til at overtage Taiwan – ikke at man vil gøre det, men at man skal være klar til at overtage Taiwan allerede i 2027.
Efter en eventuel overtagelse vil Kina skubbe sin magt langt ud i Stillehavet.
Det vil lægge et voldsomt pres på Vietnam, Malaysia og Filippinerne og i næste række på Japan og Sydkorea.
En eventuel konflikt over Taiwan får langt større konsekvenser end krigen i Ukraine, både økonomisk og teknologisk.
40 pct. af EU's varehandel passerer gennem Taiwanstrædet, og Taiwan har ti gange større betydning for verdenshandelen end Ukraine.
The Economist vurderer, at Taiwan er det farligste sted i verden, fordi det rummer potentialet til en storkrig med dramatiske konsekvenser for den globale økonomi, hvor Taiwan jo har ti gange større betydning end Ukraine.
Sådan er det.
De forsøger også at skubbe til fortolkningen af den resolution, der gav dem adgang til at optræde som et selvstændigt land.
Men resolutionen i FN er ikke en resolution, der giver noget grundlag for at være aggressive over for Taiwan.
Det anerkender Kina, og de nævner ikke Taiwan.
Men det, der sker i de her år, og som vi skal være meget opmærksomme på, er, at Kina hele tiden forsøger at skubbe til fortolkningen.
Putin og Xi Jinping underskrev i 2022 et fælles manifest, hvor de viser fælles front mod USA og Vesten, og Xi besøgte Putin i 2023, samtidig med at Putin blev tiltalt for krigsforbrydelser ved Den Internationale Krigsforbryderdomstol.
Hvad skulle holde Xi tilbage, hvis USA fortsætter aggressionerne mod Grønland og Danmark, eller hvis det lykkes Rusland at beholde store dele af Ukraine?
En af de vigtige veje til global indflydelse er opbygningen af en stærk flåde, og Kina har nu allerede sejlet USA agterud.
Udbygningen fortsætter og bakkes op med moderne missiler, nye satellitsystemer, overvågning og kampfly.
Kina skubber til grænserne overalt i verden – fra nye militariserede øer i Det Sydkinesiske Hav til at slukke demokratiet i Hongkong.
De der Belt and Road-projekter er en konkret fysisk udrulning af kinesiske interesser.
De har tålmodigheden og flytter langsomt, men sikkert brikkerne på verdenskortet.
Derfor ser vi også, at Kina overalt forsøger sig som fredsmægler i konflikter, men de er alene drevet af egne langsigtede interesser.
Krigen i Ukraine bringer Rusland i et stærkt afhængighedsforhold til Kina, og det vil blive udnyttet.
I Arktis ser vi en begyndende alliance mellem Kina og Rusland, og det kan vise sig farligt for frie og demokratiske lande.
Lyset i Hongkong blev pustet ud.
Jeg beundrer modet og kampgejsten hos de systemkritikere, som er fængslet, og jeg følger selv tæt retssagerne mod Jimmy Lai, den ældre forlægger og redaktør for avisen i Hongkong.
Det er en myte, at man kan se Den Kinesiske Mur fra Månen, men til gengæld er jeg sikker på, at hvis man byggede et monument over Folkerepublikken Kinas forbrydelser mod menneskeheden, ville det faktisk kunne ses fra Månen.
SF støtter selvfølgelig en etkinapolitik, men vi støtter også Taiwans ret til at eksistere.
Presset mod Taiwan vokser i de kommende år, og landet satser på at overleve med støtte fra omverdenen.
Hvis vi ikke er klar til det, vil Kina slukke det demokratiske lys på samme måde som i Hongkong.
Danmark har et værdsat økonomisk og kulturelt samarbejde med Taiwan, som vi ønsker forstærket og udbygget.
Folketinget opfordrer regeringen til bilateralt og sammen med EU over for Kina fortsat at presse på for meningsfuld teknisk inddragelse af Taiwan i internationale organisationer, hvor det er relevant, samt at understrege betydningen af deeskalering og stabilitet over Taiwanstrædet, og at Kina ikke via tvang, trusler, hybride angreb eller våbenmagt ændrer status quo.
Folketinget tillægger samarbejde og samhandel med Kina stor betydning og hilser velkommen, at regeringen med den udenrigs- og sikkerhedspolitiske strategi på linje med EU og allierede har skærpet tilgangen til Kina, herunder også i lyset af Kinas forhold til Tibet, Rusland og Nordkorea.«